"Ачымазара аҭагылазаашьа ӷәӷәоуп ҳәа ҳҳәар ҳалшоит, избанзар ҳауаажәлар ирыдыз аԥҟарақәа рықәныҟәара иаҟәыҵит. Еиуеиԥшым аусмҩаԥгатәқәа рхы рыладырхәуеит. Ачымазара (ҩаԥхьа) алаҵәара аныҟала алхрақәа (аҭыԥантәи ахаланапхгараҭарақәа рахь – аред.) раан ауп ҳәа асанепидемиологцәа ргәы иаанагоит. Усҟантәи аларҵәара уажәы иҳамоу алҵшәа ҳанаҭеит. Ирҳәоит уажәы аштамм ҿыц цәырҵит ҳәа, аха уи иашаӡам, иҳамаз ачымазара ауп иҟоу. Ауаа асабрадақәа рныҟәгара иаҟәыҵит, еизааигәаны игылоит… Ҳара мышкы шьыбжьаанӡа макьана ҳаԥсы еиҭаҳкит ҳәа ҳазҳәом, избанзар ҳхәышәтәырҭақәа аус шыруц ируоит… Мчыбжьык иалагӡаны Аҟәа ичмазаҩхаз рхыԥхьаӡара 183-ҩык ауаа ыҟоуп, арҭ рахьынтә 169-ҩык адуцәа роуп, 14-ҩык - ахәыҷқәа. Аепидемиа иалагеижьҭеи Аҟәа ичмазаҩхеит 5 нызқьи ҩышәҩык рҟынӡа. Урҭ рахьынтә 4 нызқьи 700-ҩык инарыцны рҽырхәышәтәхьеит. Аинфекциатә стационар ҳамоуп, 700 рҟынӡа ауаа рыдыркылахьеит, рыԥсҭазаара иалҵит 16-ҩык ауаа", - лҳәеит Воуԥҳа.
Иаҳа инарҭабааны аиҿцәажәара шәаҳарц, шәазыӡырҩы аудиофаил.
Аԥсны ауааԥсыра акоронавирус рацәыхьчаразы аоперативтә штаб мшаԥы 28 рызтәи адыррақәа рыла, аепидемиа иалагеижьҭеи Аԥсны акоронавирус зцәа иаланы иаадырԥшыз ауаа рхыԥхьаӡара 14461-ҩык ыҟоуп, ргәы бзиахеит 13517-ҩык, рыԥсҭазаара иалҵит 222-ҩык.